b'\n_START_ARTICLE_\nAleksej IV. Angel\n_START_SECTION_\nPrinc v izgnanstvu\n_START_PARAGRAPH_\nLeta 1195 je Aleksej III. vrgel s prestola Izaka II. in mladega Alekseja so zaprli. Leta 1201 so najeli dva trgovca iz Pise, da sta ga pretihotapila iz Bizanca v Sveto Rimsko cesarstvo, kjer je dobil zato\xc4\x8di\xc5\xa1\xc4\x8de pri svojemu svaku, nem\xc5\xa1kemu kralju Filipu \xc5\xa0vabskemu._NEWLINE_Med bivanjem na Zahodu se je sre\xc4\x8dal z marizom Bonifacijem Montferratskim, ki je bil izbran za vodjo \xc4\x8detrtega kri\xc5\xbearskega pohoda. Kri\xc5\xbearji so takrat \xc5\xbee oblegali Zadar, Bonifacij pa je med obleganjem zapustil svojo vojsko in obiskal Filipa. Aleksej je na sre\xc4\x8danju Bonifaciju ponudil mo\xc5\xbenost, da kri\xc5\xbearji skrenejo z na\xc4\x8drtovane poti v Egipt in zavijejo v Bizanc in na o\xc4\x8detov prestol posadijo njega. V zameno bi jim Aleksej dal 10.000 vojakov, vzdr\xc5\xbeeval 500 vitezov v Sveti de\xc5\xbeeli, preskrbel ladje za transport kri\xc5\xbearske vojske iz Bizanca v Egipt in pla\xc4\x8dal dolg, ki so ga imeli kri\xc5\xbearji do Bene\xc5\xa1ke republike in je zna\xc5\xa1al 200.000 srebrnih mark. Poleg tega je obljubil, da bo Gr\xc5\xa1ko pravoslavno cerkev podredil pape\xc5\xbeevi avtoriteti. Z na\xc4\x8drtom so se strinjali tudi Bene\xc4\x8dani._NEWLINE_Bonifacij se je nato vrnil k svojemu ladjevju, ki je takrat \xc5\xbee plulo proti Krfu. Ladjevje je leta 1203 priplulo v Bizanc. Aleksej se je za\xc4\x8del razkazovati pred mestnim obzidjem, kar pa na prebivalce ni naredilo ve\xc4\x8djega vtisa. Cesar Aleksej III. je bil zanje popolnoma sprejemljiv cesar, \xc4\x8daprav je bil v o\xc4\x8deh zahodnjakov uzurpator.\n_START_SECTION_\nCesar\n_START_PARAGRAPH_\n18. julija 1203 so kri\xc5\xbearji napadli mesto. Cesar Aleksej III. je takoj po napadu pobegnil v Trakijo, prebivalci pa so Izaka II. izpustili iz je\xc4\x8de in ga proglasili za cesarja, \xc4\x8deprav je bil slep in zato nesposoben za vladanje. Kri\xc5\xbearji te odlo\xc4\x8ditve niso sprejeli, zato so ga prisilili, da je 1. avgusta 1203 za so-cesarja razglasil svojega sina Alekseja IV. _NEWLINE_Izak je bi izku\xc5\xa1en in prakti\xc4\x8den vladar, zato se je zavedal, da se Aleksejevih obljub kri\xc5\xbearjem ne bo dalo izpla\xc4\x8dati iz dr\xc5\xbeavne blagajne. Aleksej o\xc4\x8ditno ni doumel, kako globoko so padle dr\xc5\xbeavne finance v zadnjih petdesetih letih. S prisvajanjem cerkvenega bogastva in razla\xc5\xa1\xc4\x8danjem sovra\xc5\xbenikov mu je uspelo zbrati pribli\xc5\xbeno polovico obljubljene vsote. Za tem je poskusil poraziti svojega strica Alekseja III., ki je \xc5\xa1e vedno vladal v Trakiji. Oplenil je nekaj tra\xc4\x8danskih mest, s \xc4\x8demer si ni kaj prida opomogel, medtem pa so napetosti med kri\xc5\xbearji in prebivalci Bizanca vedno bolj nara\xc5\xa1\xc4\x8dale._NEWLINE_Do prvega izbruha nasilja je pri\xc5\xa1lo decembra 1203. Mestna drhal je oropala in brez milosti ubila vsakega tujca, na katerega je naletela. Kri\xc5\xbearji so od Alekseja zahtevali, da izpolni svoje obljube, Aleksej pa je njihove zahteve zavrnil z besedami:\xc2\xa0\xc2\xbbJaz sem svoje opravil!\xc2\xab\xc2\xa0Z nara\xc5\xa1\xc4\x8danjem napetosti je rasla tudi Aleksejeva nepriljubljenost med gr\xc5\xa1kimi prebivalci in pri njegovem o\xc4\x8detu. Izak, slep in nemo\xc4\x8den, ni bil ve\xc4\x8d pripravljen deliti oblasti s svojim sinom in je za\xc4\x8del \xc5\xa1iriti govorice o Aleksejevi spolni perverznosti. Kronist Niketas Honiates je zavrnil Izakove govorice, \xc4\x8de\xc5\xa1 da so \xc2\xbbotro\xc4\x8dje\xc2\xab\xc2\xa0in kritiziral Izakovo dru\xc5\xbeenje s kri\xc5\xbearji in njegovo razsipni\xc5\xa1ko \xc5\xbeivljenje. _NEWLINE_Na za\xc4\x8detku januarja 1204 je Aleksej IV. spro\xc5\xbeil vstajo proti kri\xc5\xbearjem. Da bi uni\xc4\x8dil njihovo ladjevje, je za\xc5\xbegal sedemnajst ladij in jih poslal proti bene\xc5\xa1kemu ladjevju, toda poskus upora je propadel.\n_START_SECTION_\nOdstavitev in smrt\n_START_PARAGRAPH_\nKonec januarja 1204 so se prebivalci Bizanca uprli in poskusili v baziliki Svete Sofije razglasiti rivalskega cesarja. Aleksej IV. je poskusil s kri\xc5\xbearji dose\xc4\x8di spravo in pogajanja z njimi zaupal protizahodno usmerjenemu dvorjanu Alekseju Dukasu Murzuflu. Namesto da bi se pogajal, je Aleksej Dukas v no\xc4\x8di med 27. in 28. januarjem Alekseja IV. in njegovega o\xc4\x8deta aretiral. Izak II. je kmalu za tem zaradi starosti (ali zaradi zastrupitve) umrl, Alekseja IV. pa so 8. januarja 1204 zadavili. Za novega cesarja so razglasili Alekseja V. Dukasa Murzufla._NEWLINE_Med kratkim vladanjem Alekseja IV. je Trebizondsko cesarstvo osvojilo vsa bizantinska ozemlja ob \xc4\x8crnem morju.'